ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
3ஆம் கட்ட கொவிட் தடுப்பூசித் திட்டம்: தவறுகளைக் குறைப்பதற்காக கோவின் இணையதளத்தில் புதிய பாதுகாப்பு அம்சம் சேர்ப்பு
கொவிட் தடுப்பூசி போட்டுக் கொள்வதற்காக, கோவின் இணையதளம் மூலம் முன் பதிவு செய்பவர்களில் சிலர், குறிப்பிடப்பட்ட தேதியில் தடுப்பூசி மையங்களுக்குச் செல்லாமல் உள்ளனர். ஆனால், அவர்களுக்கு தடுப்பூசி போடப்பட்டதாக எஸ்.எம்.எஸ் செய்தி வந்துள்ளது. இது குறித்து ஆய்வு செய்த போது, தடுப்பூசி போடும் மருத்துவ ஊழியர், முன்பதிவு செய்த நபரை, தடுப்பூசி போட்டதாக கம்ப்யூட்டரில் தவறாக பதிவு செய்தது காரணம் என தெரியவந்தது.
இது போன்ற தவறுகளையும், இதைத் தொடர்ந்து மக்களுக்கு ஏற்பட்ட சிரமங்களையும் குறைப்பதற்காக, கோவின் இணையதளத்தில் புதிய பாதுகாப்பு அம்சம் சேர்க்கப்படுகிறது. மே 8ஆம் தேதி முதல், கோவின் இணையதளத்தில் முன்பதிவு செய்பவர்களுக்கு 4 இலக்கப் பாதுகாப்பு எண் வழங்கப்படும். பயனாளி தகுதியான நபரா என சரிபார்த்த பின், தடுப்பூசி போடுவதற்கு முன்பாக, பயனாளியிடம் 4 இலக்கப் பாதுகாப்பு எண்ணை தடுப்பூசி போடும் மருத்துவ ஊழியர் கேட்டு, கோவின் இணையதளத்தில் அதனைப் பதிவு செய்வார். இதன் மூலம் தடுப்பூசி போடப்பட்டதை சரியாகப் பதிவு செய்ய முடியும்.
தடுப்பூசி போட ஆன்லைன் மூலம் முன்பதிவு செய்பவர்களுக்கு மட்டுமே இந்த புதிய அம்சம் பொருந்தும். தடுப்பூசி போடுவதற்கான ஒப்புதல் சீட்டில் இந்த 4 இலக்கப் பாதுகாப்பு எண் அச்சிடப்படும். இது தடுப்பூசி போடும் ஊழியருக்கு தெரிவிக்கப்படாது. வெற்றிகரமாக முன்பதிவு செய்தபின், உறுதி செய்யப்படும் எஸ்.எம்.எஸ் தகவலில் இந்த 4 இலக்க எண் அனுப்பப்படும். இந்த ஒப்புதல் சீட்டை செல்போனில் சேமித்து வைத்தும் காட்டலாம்.
ஆன்லைன் மூலம் தடுப்பூசி போட முன்பதிவு செய்தவர்கள், தடுப்பூசி போட்டுக்கொண்டார்களா, இல்லையா என்பதை இதன் மூலம் உறுதி செய்ய முடியும். ஆன்லைன் மூலம் தடுப்பூசி போட முன்பதிவு செய்பவர்கள் மட்டுமே இந்த வசதியைப் பயன்படுத்த முடியும். இதன் மூலம் ஆள்மாறாட்டம், தவறான பதிவுகள் போன்றவை குறையும்.
மக்களுக்கான அறிவுறுத்தல்கள்:
ஆன்லைன் மூலம் தடுப்பூசி போட முன்பதிவு செய்பவர்கள் ஒப்புதல் சீட்டை அச்சிடப்பட்ட தாளாகவோ/ மின்னணு ஆவணமாகவோ அல்லது பதிவு செய்யப்பட்ட செல்போன் எண்ணில் வந்த எஸ்.எம்.எஸ் தகவலுடனோ தடுப்பூசி போட்டுக்கொள்வதற்குச் செல்லலாம். இந்த 4 இலக்கப் பாதுகாப்பு எண்கள் மூலம் தடுப்பூசிப் பதிவுகளை எளிதாக நிறைவு செய்ய முடியும்.
இந்த 4 இலக்க எண்ணினை தடுப்பூசி போடும் மருத்துவ ஊழியரிடம் காட்ட வேண்டும். தடுப்பூசி போட்டபின், மின்னணு சான்ழிதழை வழங்குவதற்கு இந்த எண் முக்கியம்.
தடுப்பூசி போட்ட பின், உறுதி செய்யப்பட்டதற்கான எஸ்.எம்.எஸ், மின்னணு சான்றிதழ் இணைப்பு ஆகியவை மக்களுக்கு தாங்கள் பதிவு செய்த கைபேசி எண்ணுக்கு வரும். அவ்வாறு எஸ்.எம்.எஸ் வரவில்லை என்றால், அவர்கள் தடுப்பூசி போட்ட ஊழியர்/ தடுப்பூசி போடப்பட்ட மையத்தின் பொறுப்பாளர் ஆகியோரைத் தொடர்பு கொள்ளவும்.
பாதுகாப்பு அமைச்சகம்
இந்தியக் கடற்படைக் கப்பல் ஹோசிமின் நகரத்தைச் சென்றடைந்தது
மிஷன் சாகர் III-இன் ஒரு பகுதியாக 2020 டிசம்பர் 24 அன்று இந்தியக் கடற்படைக் கப்பல் ஐ. என். எஸ். கில்தான், ஹோசிமின் நகரத்தை சென்றடைந்தது.
கொரோனா பெருந்தொற்றின் போது நட்பு நாடுகளுக்கு உதவுவதற்கான நடவடிக்கைகளின் தொடர்ச்சியாக, மத்திய வியட்நாமில் வெள்ளத்தால் பாதிக்கப்பட்ட மக்களுக்குத் தேவையான பொருள்களை இந்தக் கப்பலில் எடுத்துச் சென்றுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1683396
------
(Visitor Counter : 174
நுகர்வோர் நலன், உணவு மற்றும் பொது விநியோகம் அமைச்சகம்
மத்திய நுகர்வோர் பாதுகாப்பு ஆணையத்தின் உத்தரவை எதிர்த்து கிளவுட்டெயில் தாக்கல் செய்த மேல்முறையீட்டு மனுவை தள்ளுபடி செய்தது தேசிய நுகர்வோர் குறைதீர்ப்பு ஆணையம்
கட்டாய பிஐஎஸ் விதிமுறைகளை மீறி நுகர்வோருக்கு வீட்டு பிரஷர் குக்கர்களை விற்பனை செய்ததற்காக நுகர்வோர் உரிமைகளை மீறியதாக மத்திய நுகர்வோர் பாதுகாப்பு ஆணையம் பிறப்பித்த உத்தரவை எதிர்த்து கிளவுட்டெயில் இந்தியா பிரைவேட் லிமிடெட் தாக்கல் செய்த மேல்முறையீட்டு மனுவை தேசிய நுகர்வோர் குறைதீர் ஆணையம் தள்ளுபடி செய்துள்ளது.
மத்திய நுகர்வோர் பாதுகாப்பு ஆணையம் தனது உத்தரவில், நுகர்வோருக்கு விற்பனை செய்யப்பட்ட 1,033 யூனிட் உள்நாட்டு பிரஷர் குக்கர்களை திரும்பப் பெறவும், திரும்பப் பெறப்பட்ட பிரஷர் குக்கர்களின் விலையை நுகர்வோருக்கு திருப்பித் தரவும், 45 நாட்களுக்குள் இணக்க அறிக்கையை சமர்ப்பிக்கவும் நிறுவனத்திற்கு உத்தரவிட்டது. தரக்கட்டுப்பாட்டு உத்தரவை மீறி, நுகர்வோரின் உரிமைகளை மீறி, பிரஷர் குக்கர் விற்பனை செய்ததற்காக, 1,00,000 ரூபாய் அபராதம் செலுத்தவும், அந்நிறுவனத்திற்கு உத்தரவிட்டுள்ளது.
கிளவுட்டெயில் இந்தியா பிரைவேட் லிமிடெட் என்பது "அமேசான் பேசிக்ஸ் ஸ்டெயின்லெஸ் ஸ்டீல் அவுட்டர் லிட் பிரஷர் குக்கர், 4 எல் " என்ற பிரஷர் குக்கரை விற்பனை செய்கிறது. இந்த பிரஷர் குக்கர் அமேசான் இ-காமர்ஸ் தளத்தில் யுஆர்எல் https://www.amazon.in/AmazonBasics-Stainless-Steel-Pressure-Cooker/dp/B071G5KNXK வாடிக்கையாளர்களுக்கு விற்பனை செய்யப்பட்டு வந்தது.
01.02.2021 அன்று நடைமுறைக்கு வந்த தரக்கட்டுப்பாட்டு உத்தரவின் படி, உள்நாட்டு பிரஷர் குக்கர்கள் இந்திய தரநிலை  2347: 2017 க்கு இணங்க வேண்டும் மற்றும் இந்திய தர நிர்ணய அமைவனத்தின்  விதிமுறைகள், 2018 இன் அட்டவணை -2 இன் திட்டம் -1 இன் படி இந்திய தர நிர்ணய அமைவனத்தின்  உரிமத்தின் கீழ் நிலையான குறியீட்டைக் கொண்டிருக்க வேண்டும்.
வீட்டு பிரஷர் குக்கர்கள் வீடுகளில் மிகவும் பொதுவாகப் பயன்படுத்தப்படும் அன்றாட பொருட்களில் ஒன்றாகும், எனவே, தரக்கட்டுப்பாட்டு உத்தரவின்படி கட்டாய தேவைகளை மீறும் உள்நாட்டு பிரஷர் குக்கர், நுகர்வோர் மற்றும் பொதுமக்களின் உயிருக்கும் பாதுகாப்பிற்கும் மிகவும் ஆபத்தானது என்பதை நிரூபிக்க முடியும்.
தற்போதைய வழக்கில், கிளவுட்டெயில், பரிந்துரைக்கப்பட்ட கட்டாய தரங்களுக்கு இணங்காமல் மற்றும் பி.ஐ.எஸ் உரிமத்தின் கீழ் நிலையான  குறியீடு இல்லாமல் நுகர்வோருக்கு உள்நாட்டு பிரஷர் குக்கர்களை விற்பனை செய்வது கண்டறியப்பட்டது. தரக்கட்டுப்பாட்டு உத்தரவு நடைமுறைக்கு வந்த பிறகும் இந்தியாவில் உள்ள நுகர்வோருக்கு சான்றளிக்கப்படாத பிரஷர் குக்கர் கிளவுட்டெயில் மூலம் விற்பனை செய்யப்பட்டு வந்தது.
தரக்கட்டுப்பாட்டு உத்தரவு நடைமுறைக்கு வந்த பிறகு, பிரஷர் குக்கர்களின் இறக்குமதியை நிறுத்தி வைத்திருப்பதாக கிளவுட்டெயில் மத்திய நுகர்வோர் பாதுகாப்பு ஆணையத்திற்கு அளித்த பதிலில் தெரிவித்துள்ளது. இறக்குமதி இடைநிறுத்தப்பட்ட போதிலும், அத்தகைய பிரஷர் குக்கர்களை நுகர்வோருக்கு விற்பனை செய்வதை நிறுவனம் நிறுத்தவில்லை என்று மத்திய நுகர்வோர் பாதுகாப்பு ஆணையம் கண்டறிந்தது. உண்மையில், தரக்கட்டுப்பாட்டு உத்தரவு பற்றி அறிந்திருந்தும், நிறுவனம் இன்னும் இதுபோன்ற பிரஷர் குக்கர்களை நுகர்வோருக்கு விற்கிறது என்பதை இந்த சமர்ப்பிப்பு தெளிவாகக் குறிக்கிறது.
மத்திய நுகர்வோர் பாதுகாப்பு ஆணையம் பிறப்பித்த உத்தரவை எதிர்த்து கிளவுட்டெயில் தேசிய நுகர்வோர் குறைதீர்ப்பு ஆணையத்தில் மேல்முறையீடு செய்தது. இந்த மேல்முறையீட்டை தேசிய நுகர்வோர் குறைதீர்ப்பு ஆணையம் இன்று தள்ளுபடி செய்தது.
பாதுகாப்பு அமைச்சகம்
மணிப்பூர் நிலச்சரிவில் பலியான ஆயுதப்படை பெண் வீரர்களுக்கு பாதுகாப்பு துறை அமைச்சர் அஞ்சலி
மணிப்பூர் நிலச்சரிவில் சிக்கி பலியான பெண் ராணுவ வீரர்களுக்கு அஞ்சலி செலுத்தும் நிகழ்வில் பாதுகாப்புத் துறை அமைச்சர் திரு. ராஜ்நாத்சிங் கலந்துக் கொண்டார். மேற்கு வங்க மாநிலம் டார்ஜிலிங் மாவட்டத்தில் பெங்டுபி ராணுவ மையத்தில் ஏற்பாடு செய்யப்பட்டிருந்த இந்த நிகழ்வில், மணிப்பூரில் கடந்த ஜூன் மாதம் ஏற்பட்ட நிலச்சரிவில் சிக்கி பலியான 61 பெண் வீரர்களுக்கு அஞ்சலி செலுத்தப்பட்டது. மேலும், பாதுகாப்புத் துறை அமைச்சர் பலியானவர்களின் குடும்பங்களுக்கு தலா 7 லட்சம் ரூபாய் வழங்கினார்.
நிகழ்வில் பேசிய பாதுகாப்புத் துறை அமைச்சர், வீரர்களின் தியாகத்திற்கு நாடு எப்போதும் கடன் பட்டுள்ளது என்றும், மத்திய பாதுகாப்பு அமைச்சகம் மூலம் உயிரிழந்த, பாதிக்கப்பட்ட வீரர்களின் குடும்பத்திற்கு நிதி நிலைத்தன்மையை ஏற்படுத்தித்தர அரசு உறுதி பூண்டுள்ளது எனவும் தெரிவித்தார். மேலும், நாட்டின் சமூக, பொருளாதார தேவைகளில் முக்கிய பங்கு வகிக்க உள்ள ஜிரிபம் - துபுல் - இம்பால் ரயில் பாதை திட்டத்தில் ஆயுதப்படை வீரர்களின் பங்கு அளப்பரியது என பாராட்டினார். அப்பொது, ஆயுதப்படைகளில் இளைஞர்கள் இணைவதற்கு பாதுகாப்பு அமைச்சகம், இந்திய ராணுவம் எடுத்து வரும் முன்முயற்சிகளுக்கு நன்றி தெரிவித்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1852858
குடியரசுத் தலைவர் செயலகம்
13 மாநிலங்களுக்கு புதிய ஆளுநர்கள் – குடியரசுத் தலைவர் உத்தரவு
ஆந்திரப் பிரதேசம் உள்ளிட்ட 13 மாநிலங்களுக்கு புதிய ஆளுநர்களை நியமித்து குடியரசுத் தலைவர் உத்தரவிட்டுள்ளார்.
இதன்படி,
அருணாச்சலப் பிரதேச துணைநிலை ஆளுநராக ஓய்வு பெற்ற ராணுவ அதிகாரி திரு.கெய்வால்யா த்ரிவிக்ரம் பர்நாயக்-கும், சிக்கிம் மாநில ஆளுநராக திரு.லக்ஷ்மன் பிரசாத் ஆச்சார்யாவும், ஜார்க்கண்ட் ஆளுநராக திரு. சி.பி.ராதாகிருஷ்ணனும் நியமிக்கப்பட்டுள்ளனர்.
இதேபோல், ஹிமாச்சலப் பிரதேச ஆளுநராக திரு. ஷிவ் பிரசாத் ஷுக்லாவும், அஸ்ஸாம் மாநில ஆளுநராக திரு.குலாப் சந்த் கட்டாரியாவும், ஆந்திரப் பிரதேச ஆளுநராக ஓய்வு பெற்ற நீதிபதி திரு.எஸ்.அப்துல் நஸீரும் நியமனம் செய்யப்பட்டுள்ளனர்.
ஆந்திர மாநில ஆளுநராக இருந்த திரு.பிஸ்வ பூஷன் ஹரிசந்தன் சத்தீஸ்கர் மாநில ஆளுநராகவும், சத்தீஸ்கர் மாநில ஆளுநராக இருந்த சுஷ்ரி அனுஷியா உய்க்கே மணிப்பூர் மாநில ஆளுநராகவும், மணிப்பூர் மாநில ஆளுநராக இருந்த திரு. இல. கணேசன் நாகாலாந்து மாநில ஆளுநராவும் நியமிக்கப்பட்டுள்ளனர்.
பீகார் மாநில ஆளுநராக இருந்த திரு.பாகு சவ்ஹான் மேகாலயா ஆளுநராகவும், ஹிமாச்சலப் பிரதேச மாநில ஆளுநராக இருந்த திரு. ராஜேந்திர விஸ்வநாத் அர்லேகர், பீகார் மாநில ஆளுநராகவும், ஜார்க்கண்ட் மாநில ஆளுநராக இருந்த திர. ரமேஷ் பயஸ், மகாராஷ்டிர மாநில ஆளுநராகவும், அருணாச்சலப் பிரதேச மாநில ஆளுநராக இருந்த டாக்டர். பி.டி. மிஸ்ரா லடாக் யூனியன் பிரதேச துணைநிலை ஆளுநராகவும் நியமிக்கப்பட்டுள்ளனர்.
இதனிடையே மகாராஷ்டிர மாநில ஆளுநர் திரு.பகத் திங் கோஷ்யாரி மற்றும் லடாக் துணைநிலை ஆளுநர் திரு. ராதா கிருஷ்ணன் மாத்தூர்-ரின் ராஜினாமாவை ஏற்பதாகவும் குடியரசுத் தலைவர் அறிவித்துள்ளார்.
அறிவியல் மற்றும் தொழில்நுட்பத்துறை
அறிவியல் பயன்பாடுகள் மற்றும் தொழில்நுட்ப தீர்வுகளுக்காக 33 அமைச்சகங்கள்/துறைகளிடமிருந்து 134 முன்மொழிவுகள்/தேவைகள் பெறப்பட்டன: மத்திய அமைச்சர் டாக்டர் ஜிதேந்திர சிங்
அறிவியல் பயன்பாடுகள் மற்றும் தொழில்நுட்ப தீர்வுகளுக்காக 33 அமைச்சகங்கள்/துறைகளிடமிருந்து 134 முன்மொழிவுகள்/தேவைகள் பெறப்பட்டன என்று மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் இன்று கூறினார். இதற்கான ஒருங்கிணைப்பை சிஎஸ்ஐஆர் செய்திருந்தது.
இன்று நடைபெற்ற அனைத்து அறிவியல் அமைச்சகங்கள் மற்றும் துறைகளின் மூன்றாவது கூட்டுக் கூட்டத்தில் உரையாற்றிய டாக்டர் ஜிதேந்திர சிங், துறைகளுக்கான பல்வேறு அறிவியல் பயன்பாடுகளைப் உபயோகப்படுத்துவதற்காக செப்டம்பரில் தொடங்கப்பட்ட முன்முயற்சியின் விளைவாக இரண்டு மாதங்களுக்குள் அமைச்சகங்களிடமிருந்து இவ்வளவு பெரிய அளவிலான பரிந்துரைகள் பெறப்பட்டதற்கு திருப்தி தெரிவித்தார்.
விவசாயம், உணவு, கல்வி, திறன் மேம்பாடு, ரயில்வே, சாலைகள், ஜல் சக்தி, மின்சாரம் மற்றும் நிலக்கரி போன்ற துறைகள் இதில் அடங்கும். இன்று ஒவ்வொரு துறையும் அறிவியல் தொழில்நுட்பத்தையே பெரிதும் நம்பியிருப்பதை இது காட்டுகிறது என்றார் அவர்.
விஞ்ஞானம் மற்றும் தொழில்நுட்பம், புவி அறிவியல், அணுசக்தி, விண்வெளி/இஸ்ரோ, சிஎஸ்ஐஆர் மற்றும் பயோடெக்னாலஜி உள்ளிட்ட அனைத்து அறிவியல் அமைச்சகங்களின் பிரதிநிதிகள் தனித்தனியாக ஒவ்வொரு அமைச்சகத்துடனும் விரிவான ஆலோசனையில் ஈடுபட்டுள்ள இந்த புதிய முயற்சியை டாக்டர் ஜிதேந்திர சிங் இந்த ஆண்டு செப்டம்பர் நடுப்பகுதியில் தொடங்கினார்.
இந்திய அரசில் உள்ள பல்வேறு அமைச்சகங்கள் எந்தெந்த துறைகளில் என்னென்ன அறிவியல் பயன்பாடுகளைப் உபயோகப்படுத்தலாம் என்பது குறித்து தீவிரமாக ஆலோசிக்கப்பட்டது. குறிப்பிட்ட அமைச்சக அடிப்படையிலான அல்லது துறை சார்ந்த திட்டங்களுக்குப் பதிலாக ஒருங்கிணைந்த கருப்பொருள் அடிப்படையிலான திட்டங்களின் அவசியத்தை அமைச்சர் அக்கூட்டத்தில் வலியுறுத்தினார்.
இந்த வித்தியாசமான யோசனையை பிரதமர் திரு நரேந்திர மோடி பரிந்துரைத்தார் என்று கூறிய டாக்டர் ஜிதேந்திர சிங், பிரதமர் அறிவியலின் மீது இயற்கையான விருப்பம் கொண்டவர் மட்டுமல்ல, அறிவியல் மற்றும் தொழில்நுட்பம் சார்ந்த முன்முயற்சிகள் மற்றும் திட்டங்களை ஆதரிப்பதிலும் ஊக்குவிப்பதிலும் சிறந்தவர் என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1770537
பிரதமர் அலுவலகம்
பிரதமர் திரு நரேந்திர மோடிக்கு நேபாள பிரதமரின் தொலைபேசி மூலமான வாழ்த்து
பிரதமர் திரு நரேந்திர மோடியுடன் இன்று  தொலைபேசியில் தொடர்பு கொண்டு பேசிய நேபாள பிரதமர் மாண்புமிகு கே. பி.ஷர்மா ஒலி, மக்களவைத் தேர்தலில் அமோக வெற்றி பெற்றதற்காக அவருக்கு வாழ்த்துத் தெரிவித்தார்.
பிரதமர் நரேந்திர மோடி, ஷர்மா ஒலிக்கு நன்றி தெரிவித்தார். இந்திய-நேபாள நட்புறவை வலுப்படுத்த இந்தியாவின் உறுதிப்பாட்டைப் பிரதமர் மீண்டும் வலியுறுத்தினார்.
இரு தரப்பு ஒத்துழைப்பில், பல்வேறு துறைகளில் ஏற்பட்டுள்ள குறிப்பிடத்தக்க முன்னேற்றம் குறித்து இரு தலைவர்களும் திருப்தி தெரிவித்தனர். இரு நாடுகளுக்கு இடையேயான பாரம்பரிய நெருக்கத்தையும் நட்பு மிக்க உறவுகளையும் மேலும் வலுப்படுத்தவும் தங்களின் உறுதிப்பாட்டை வெளிப்படுத்தினர். பன்முகப்பட்ட இருதரப்பு ஒத்துழைப்பை தீவிரப்படுத்துவதற்கும் அவர்கள் உறுதி கூறினர்
பிரதமர் அலுவலகம்
உக்ரைன் அதிபர் திரு வோலோடிமிர் ஜெலன்ஸ்கியுடன் பிரதமர் தொலைபேசி வாயிலாகப் பேச்சு
உக்ரைன் அதிபர் மேதகு திரு வோலோடிமிர் ஜெலன்ஸ்கியுடன் பிரதமர் திரு நரேந்திர மோடி இன்று தொலைபேசி வாயிலாக உரையாடினார்.
ஜி20 அமைப்பிற்கு இந்தியா தலைமை வகிப்பதற்கு உக்ரைன் அதிபர் தமது நல்வாழ்த்துகளைத் தெரிவித்துக் கொண்டார். உணவு மற்றும் எரிசக்தி பாதுகாப்பு உள்ளிட்ட பிரச்சினைகளில் வளர்ந்து வரும் நாடுகளுக்காக குரல் கொடுப்பது உள்ளிட்ட இந்தியாவின் ஜி20 தலைமைத்துவத்தின் முக்கிய முன்னுரிமைகளை பிரதமர் எடுத்துரைத்தார்.
இருநாட்டு ஒத்துழைப்பை வலுப்படுத்துவதற்கான வாய்ப்புகள் குறித்து தலைவர்கள் ஆலோசித்தனர். இந்த ஆண்டின் துவக்கத்தில் உக்ரைனில் இருந்து திரும்பிய இந்திய மாணவர்கள், அவர்களது கல்வியைத் தொடர்வதற்கு ஏற்பாடு செய்யுமாறு உக்ரைன் அதிபரை பிரதமர் கேட்டுக்கொண்டார்.
உக்ரைனில் தற்போது நிகழ்ந்து வரும் பிரச்சினைகள் குறித்தும் அவர்கள் தங்களது கருத்துக்களைப் பரிமாறிக் கொண்டனர். போரை உடனடியாக நிறுத்த வேண்டும் என்றும், இரு நாடுகளும் தங்களுக்குள் இருக்கும் வேறுபாடுகளைக் களைவதற்கு நீண்ட கால தீர்வாக தூதரக வழியில் பேச்சுவார்த்தை மேற்கொள்ள வேண்டும் என்றும் பிரதமர் திரு நரேந்திர மோடி மீண்டும் வலியுறுத்தினார். அமைதி முயற்சிகளுக்கு இந்தியா ஆதரவளிக்கும் என்றும், பாதிக்கப்பட்ட பொதுமக்களுக்கு மனிதாபிமான உதவிகளைத் தொடர்ந்து வழங்கும் என்றும் அவர் உறுதியளித்தார்.
விவசாயத்துறை அமைச்சகம்
தமிழகம் உள்பட நாட்டின் பல்வேறு மாநிலங்களில் உணவு தானியங்களின் கொள்முதல் தொடர்ந்து நடைபெற்று வருகிறது
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஸ்கர், கேரளா, மேற்கு வங்கம், அசாம், கர்நாடகா மற்றும் ஜார்கண்டில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2021 ஜனவரி 4 வரை 506.33 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 405.10 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டைவிட இந்தாண்டு நெல் கொள்முதல் 24.98 சதவீதம் அதிகம். இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.77 லட்சம் மெட்ரிக் டன் கொள்முதல் செய்யப்பட்டுள்ளது.
நடப்பு காரீப் சந்தை காலத்தில் 65.32 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 95596.84 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.66 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1686067
பிரதமர் அலுவலகம்
இமாச்சலப் பிரதேச மாநில தினத்தையொட்டி மக்களுக்குப் பிரதமர் வாழ்த்து
இமாச்சலப் பிரதேச மாநில தினத்தையொட்டி, அம்மாநில மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
‘இமாச்சாலப் பிரதேச மாநில தினத்தையொட்டி அம்மாநிலத்தைச் சேர்ந்த மக்களுக்கு இதயம் கனிந்த வாழ்த்துக்கள். இம்மாநிலத்தின் கடின உழைப்பாளிகளான மக்கள், இயற்கை எழிலுடன் ஆசீர்வதிக்கப்பட்டுள்ளனர். அவர்கள் எப்போதும் நாட்டின் சேவைக்காக, தங்களை அர்ப்பணித்துக்கொண்டவர்கள். வரும் காலத்தில் அவர்கள் வெற்றியின் புதிய உச்சங்களை எட்டவேண்டும் என்பது எனது விருப்பமாகும்.”
(PKV/RS/RR
நிலக்கரி அமைச்சகம்
வணிக ரீதியிலான நிலக்கரி சுரங்க ஏலத்துக்கு டெண்டர்களை நிலக்கரி அமைச்சகம் திறந்துள்ளது
103 நிலக்கரி/பழுப்பு நிலக்கரி சுரங்கங்களில் நிலக்கரி விற்பனைக்கான ஏல நடைமுறைகளை மத்திய நிலக்கரி அமைச்சகத்தால் நியமிக்கப்பட்ட ஆணையம் தொடங்கியுள்ளது. அனைத்து நிலக்கரி சுரங்கங்களுக்கான தொழில்நுட்ப டெண்டர்களை சமர்ப்பிப்பதற்கு கடைசி தேதி ஜூன் 27 ஆகும். ஏல நடைமுறைகளின் ஒருபகுதியாக, ஆன்லைன் மற்றும் நேரில் பெறப்பட்ட தொழில்நுட்ப டெண்டர் ஆவணங்கள் இன்று திறக்கப்பட்டன. ஆன்லைன் டெண்டர்கள், ஏலதாரர்கள் முன்னிலையில் மின்னணு முறையில் திறக்கப்பட்டது. அதன் தொடர்ச்சியாக நேரில் சமர்ப்பிக்கப்பட்ட மூடி முத்திரையிடப்பட்ட டெண்டர் ஆவணங்கள் ஏலதாரர்கள் முன்னிலையில் திறக்கப்பட்டன. ஏல திறப்பு நடைமுறைகள் அனைத்தும், ஏலதாரர்களுக்கு டிவி திரையில் ஒளிபரப்பப்பட்டடன.
மொத்தம் 35 டெண்டர்கள்  இரண்டு தவணைகளாகப் பெறப்பட்டன. டெண்டர்கள் பன்னோக்கு தொழில்நுட்ப மதிப்பீட்டு குழுவால் ஆய்வு செய்யப்படும். தகுதியான டெண்டர்கள் மின்னணு ஏலத்தில் பங்கேற்க தேர்வு செய்யப்படும். மின்னணு ஏலம் எம்எஸ்டிசி தளத்தில் விரைவில் நடத்தப்படும்.
சுகாதாரம் மற்றும் குடும்ப நலத்துறை அமைச்சகம்
கொவிட்-19: கடந்த 24 மணி நேரத்தில் 65,081 நபர்கள் இந்தியாவில் குணமடைந்துள்ளனர், தமிழகம், ஆந்திரா, கர்நாடகா முதல் 5 இடங்களில் உள்ளன
இந்தியாவில் கடந்த ஐந்து நாட்களாக தினமும் 60,000-க்கும் அதிகமான நபர்கள் கொவிட்-19-இல் இருந்து குணமடைந்து வருகின்றனர். இதன் தொடர்ச்சியாக, 65,091 பேர் கடந்த 24 மணி நேரத்தில் குணமடைந்துள்ளனர். குணமடைந்தோரின் மொத்த எண்ணிக்கை 28,39,882 ஆக அதிகரித்து, குணமடைதல் விகிதத்தை 77 சதவீதமாக உயர்த்தியுள்ளது.
ஜூலை முதல் வாரத்தில் இருந்து ஆகஸ்டு கடைசி வாரம் வரை குணமடைந்த நோயாளிகளின் எண்ணிக்கை 4 மடங்கு அதிகரித்துள்ளது.
கடந்த 24 மணி நேரத்தில், ஐந்து மாநிலங்கள் அதிக எண்ணிக்கையிலான பாதிப்புகளை கண்டன. அதே சமயம், இதே ஐந்து மாநிலங்கள் தான் குணமடைவோரின் எண்ணிகையிலும் முன்னணியில் உள்ளன. அவை
மகாராஷ்டிரா, ஆந்திர பிரதேசம், கர்நாடகா, தமிழ்நாடு மற்றும் உத்திரப் பிரதேசம் ஆகும்.
பாதிப்புகளின் எண்ணிக்கை: மகாராஷ்டிரா-11,852; ஆந்திரப் பிரதேசம்- 10,004; கர்நாடகா-6,495; தமிழ்நாடு- 5,956 மற்றும் உத்திரப் பிரதேசம்-4,782.
குணமடைந்தோரின் எண்ணிக்கை: மகாராஷ்டிரா-11,158; ஆந்திரப் பிரதேசம்- 8,772; கர்நாடகா-7,238; தமிழ்நாடு- 6,008 மற்றும் உத்திரப் பிரதேசம்-4,597.
பிரதமர் அலுவலகம்
அபேயில் ஐக்கிய நாடுகளின் அமைதி காக்கும் பணியில் இந்திய ராணுவம் தனது மிகப்பெரிய பெண் படைப்பிரிவை அனுப்பியதற்கு பிரதமர் பாராட்டு
அபேயுவுக்கான ஐநா இடைக்கால அமைதி காக்கும் படை யில் பணியாற்ற இந்திய ராணுவம் தனது மிகப்பெரிய பெண் படைப்பிரிவை அனுப்பியுள்ளதற்கு பிரதமர் திரு நரேந்திர மோடி பெருமிதம் தெரிவித்துள்ளார். ஐ.நா. அமைதி காக்கும் பணிகளில் இந்தியா தீவிரமாக பங்கேற்கும் பாரம்பரியம் உள்ளது என்றும் திரு மோடி கூறியுள்ளார்.
இந்திய ராணுவத்தின் ஏடிஜி வெளியிட்டிருந்த ட்வீட்டர் பதிவுக்கு பதிலளித்து பிரதமர் வெளியிட்டுள்ள பதிவில் கூறியிருப்பதாவது;
“இதைப் பார்க்க பெருமையாக இருக்கிறது.
ஐக்கிய நாடுகளின் அமைதி காக்கும் பணிகளில் இந்தியா தீவிரமாக பங்கேற்ற பாரம்பரியம் உள்ளது. எங்கள் மகளிர் சக்தியின் பங்கேற்பு இன்னும் மகிழ்ச்சி அளிக்கிறது.’’
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 166.03 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 18,31,268
கொவிட் சிகிச்சை பெறுபவர்கள் 4.43%ஆக உள்ளனர்.
குணமடைந்தோர் விகிதம் தற்போது 94.37%சதவீதம்
கடந்த 24 மணி நேரத்தில் 2,62,628 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,89,76,122 என அதிகரித்துள்ளது.
கடந்த 24 மணி நேரத்தில் 2,09,918 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 15.77 சதவீதம் ஆகும்
வாராந்திர பாதிப்பு விகிதம் 15.75 சதவீதம் ஆகும்
இதுவரை மொத்தம் 72.89 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 13,31,198 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1793739
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் விரைவில் சுமார் 1.51 கோடி தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு ஆகஸ்ட் 28-ஆம் தேதி வரை, 60.25 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும், கூடுதலாக சுமார் 1.51 கோடி  தடுப்பூசிகள் வழங்கப்படவிருக்கின்றன.
சுமார் 4.20 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1749798
நிதி அமைச்சகம்
மத்திய நிதியமைச்சகத்தின் நிதி சேவைகள் துறை செயலாளர் தலைமையில் ஆய்வுக் கூட்டம்
முன்னேற விரும்பும் மாவட்டங்களின் முன்னோடி மாவட்ட மேலாளர்கள்  மற்றும் மாநில அளவிலான வங்கியாளர் குழு  ஒருங்கிணைப்பாளர்களுடன் மத்திய நிதியமைச்சகத்தின் நிதி சேவைகள் துறை செயலாளர் திரு விவேக் ஜோஷி தலைமையில் இன்று புதுதில்லியில் ஆய்வுக் கூட்டம் நடைபெற்றது. இந்தக் கூட்டத்தி நித்தி ஆயோக், பஞ்சாயத்து ராஜ் நிதிச்சேவைகள் துறை உள்ளிட்டவற்றின் மூத்த அதிகாரிகள் பங்கேற்றனர்.
முன்னேற விரும்பும் 112 மாவட்டங்களில் இலக்கு நிதி உள்ளடக்க இடையீட்டுத் திட்டத்தின்  முன்னேற்றம் தொடர்பாக விவாதிக்கப்பட்டது. உத்கர்ஷ் திட்டத்தின் கீழ் உள்ள 10 மாவட்டங்களில் அத்திட்டம் தொடர்பான முன்னேற்றம் குறித்தும் ஆலோசிக்கப்பட்டது.
எஸ்எல்பிசி மற்றும் எல்டிஎம்-களின் முயற்சிகளைப் பாராட்டிய நிதி சேவைகள் துறை செயலாளர் திரு ஜோஷி, இலக்குகளை எட்டுவதற்கு மேலும், உத்வேகத்துடன் பணியாற்றுமாறு கேட்டுக் கொண்டார்.
இந்த மாவட்டங்களில் கடன்களை அதிக அளவு வழங்குவதற்கு வங்கிகள் செயல்பாட்டை அதிகரிக்குமாறு குறைந்தபட்சம் 5 கிலோ மீட்டர் இடைவெளியில் ஒரு வங்கி சேவை மையம் இருப்பதை உறுதி செய்யுமாறும் இந்தக் கூட்டத்தில் வலியுறுத்தப்பட்டது. கிராமப்புறங்களில் பஞ்சாயத்து ராஜ் அமைப்புகளின் உதவியுடன் நிதி சேவைகள் தொடர்பான விழிப்புணர்வை ஏற்படுத்துவதற்கான முகாம்களை அதிக அளவு நடத்துமாறும் வங்கிகள் கேட்டுக் கொள்ளப்பட்டன. சிறப்பாக செயல்படும் மாநில அளவிலான வங்கியாளர் குழுக்களுக்கு அங்கீகாரம் மற்றும் விருதுகள் வழங்குவது தொடர்பாகவும் இக்கூட்டத்தில் விவாதிக்கப்பட்டது.
சுற்றுச்சூழல் மற்றும் வனத்துறை அமைச்சகம்
அகில இந்திய யானை மற்றும் புலிகளின் எண்ணிக்கை மதிப்பீட்டிற்கான நெறிமுறைகள் வெளியீடு
2022-ஆம் ஆண்டு மேற்கொள்ளப்பட உள்ள அகில இந்திய யானை மற்றும் புலிகளின் எண்ணிக்கை மதிப்பீட்டின்போது பின்பற்றப்பட வேண்டிய மதிப்பீட்டு நெறிமுறைகளை மத்திய சுற்றுச்சூழல், வனம் மற்றும் பருவநிலை மாற்றத்திற்கான அமைச்சர் திரு புபேந்தர் யாதவ் இன்று வெளியிட்டார். உலக யானை தினத்தை முன்னிட்டு யானைகள் மற்றும் புலிகளின் எண்ணிக்கை மதிப்பீட்டை அமைச்சகம் முதன்முறையாக இணைத்து, அதற்கான நெறிமுறைகளை வெளியிட்டுள்ளது.
இந்த நிகழ்ச்சியில் பேசிய அமைச்சர், யானைகளை பாதுகாப்பதில் உள்ளூர் மக்களின் பங்களிப்பை வலியுறுத்தியதோடு மனிதர்கள்- யானைகளுக்கு இடையேயான பிரச்சினைகளை குறைக்கும் வகையிலான அணுகுமுறையைப் பின்பற்றுமாறு கேட்டுக்கொண்டார்.
இந்த நிகழ்ச்சியில் பேசிய இணை அமைச்சர் திரு அஸ்வினி குமார் சௌபே, யானைகளைப் பாதுகாப்பதன் மூலம் காடுகள் பாதுகாக்கப்படுவதாகவும், காடுகள் பாதுகாக்கப்பட்டால் ஒட்டுமொத்த சுற்றுச்சூழலும் பாதுகாக்கப்படும் என்றும் கூறினார். இயற்கை மற்றும் வன விலங்குகளுடன் இணைந்த வாழ்வை முன்னெடுத்துச் செல்லுமாறு அனைவரையும், குறிப்பாக இளைஞர்களை அவர் கேட்டுக்கொண்டார்.
அமைச்சகத்தின் யானைகள் பிரிவின் காலாண்டு செய்தி மடலான “ட்ரம்பெட்டின்” நான்காவது பதிப்பு, நிகழ்ச்சியின்போது வெளியிடப்பட்டது. விடுதலையின் அம்ருத் மஹோத்சவம் பற்றிய ஒரு வாரகால நிகழ்ச்சியை நடத்துவதற்கு பல்வேறு அமைப்புகளுடன் அமைச்சகம் இணைந்துள்ளது. இணையதளம் வாயிலாக நடத்தப்பட்ட ஓவியம் மற்றும் கட்டுரைப் போட்டிகளின் வெற்றியாளர்களையும் அமைச்சர்கள் அறிவித்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1745123
----
(Visitor Counter : 223
குறு சிறு மற்றும் நடுத்தர தொழில் துறை அமைச்சகம்
கொவிட்-19 அச்சத்துக்கிடையிலும் காதி இந்தியாவின் தில்லி விற்பனையகத்தில் காந்தி ஜெயந்தி அன்று ரு 1.02 கோடிக்கு விற்பனை
கொவிட்-19 அச்சத்தை காதி பொருட்களை நேசிப்பவர்களின் உணர்வு மிஞ்சியது என்று கூறும் அளவுக்கு, காதி இந்தியாவின் தில்லி விற்பனையகத்தில் காந்தி ஜெயந்தி அன்று ரு 1.02 கோடிக்கு விற்பனை ஆனது.
தில்லி கண்ணாட் பிளேசில் உள்ள காதி இந்தியாவின் முன்னணி விற்பனையகத்தில் கடந்த வெள்ளிக்கிழமை  அன்று ரு 1,02,19,496-க்கு விற்பனை ஆனது.
தற்போதைய கொரோனா சூழ்நிலையில் இது குறிப்பிடத்தகுந்த அளவிற்கு அதிகமான விற்பனை ஆகும். கடந்த ஆண்டு காந்தி ஜெயந்தி அன்று இந்த மையத்தின் விற்பனை ரு 1.27 கோடி ஆகும்.
2020 அக்டோபர் 2 அன்று காலை முதல் மாலை வரை 1633 விற்பனைகள் கண்ணாட் பிளேசில் உள்ள காதி இந்தியாவின் முன்னணி விற்பனையகத்தில் நடந்த நிலையில், ஒரு விற்பனையின் சராசரி அளவு ரூ 6,258 ஆகும்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleasePage.aspx?PRID=1661516